కొత్త నోట్ల సరఫరాకు రూ.29.41 కోట్లు
- యుద్ధ విమానాలకు చెల్లించింది
- 2016-17లో కొత్త నోట్ల ముద్రణ ఖర్చు రూ.7965 కోట్లు : ఆర్‌బీఐ
న్యూఢిల్లీ: నోట్ల రద్దు సమయంలో రూ.2000, రూ.500 కొత్త నోట్లను బ్యాంకులకు సరఫరా చేయడం కోసం భారత వాయుసేన(ఐఏఎఫ్‌) యుద్ధ విమానాలకు రూ.29.41 కోట్లు అద్దె చెల్లించినట్టు అధికారులు తెలిపారు. సమాచార హక్కు చట్టం కింద అడిగిన ప్రశ్నకు ఐఏఎఫ్‌ అధికారులు ఈ సమాధానమిచ్చారు. 2016, నవంబర్‌ 8న రూ.500, రూ.1000 నోట్లను రద్దు చేస్తున్నట్టు ప్రధాని మోడీ ప్రకటించిన విషయం తెలిసిందే.
పెద్దనోట్ల రద్దుతో 86 శాతం నగదు చలామణీలో లేకుండా పోయింది. దాంతో, దేశవ్యాప్తంగా ఉన్న ఆర్‌బీఐ శాఖలకు కొత్త నోట్లను అత్యవసరంగా సరఫరా చేయాల్సి వచ్చింది. అందుకోసం సీ-17, సీ-130జే సూపర్‌ హెర్క్యులస్‌ రకం 91 యుద్ధ విమానాలను వినియోగించినట్టు ఐఏఎఫ్‌ తెలిపింది.
ప్రధాని మోడీ నోట్ల రద్దును ప్రకటించిన సమయానికి ఆర్‌బీఐ డేటా ప్రకారం ప్రజల వద్ద, బ్యాంకుల్లో ఉన్న రూ.500 నోట్ల సంఖ్య 1716 కోట్ల 50 లక్షలు, రూ.1000 నోట్ల సంఖ్య 685 కోట్ల 80 లక్షలు. వీటి మొత్తం విలువ రూ.15.44 లక్షల కోట్లు. 2017లో ఆర్‌బీఐ ఇచ్చిన వార్షిక నివేదిక ప్రకారం రద్దయిన రూ.500 నోట్లలో ప్రతి పదిలక్షల నోట్లకు 7.1, రూ.1000 నోట్లలో ప్రతి పది లక్షల నోట్లకు 19.1 చొప్పున నకిలీ నోట్లు ఉన్నట్టు శాంపిల్‌ సర్వేలో వెల్లడైంది.
రద్దయిన నోట్లలో 99 శాతం వెనక్కి వచ్చినట్టు ఆర్‌బీఐ తెలిపింది. నోట్ల రద్దు తర్వాత రూ.500,రూ.2000 కొత్త నోట్ల ముద్రణ కోసం 2016-17లో అయిన ఖర్చు రూ.7,965 కోట్లు. అంతకుముందు ఏడాదిలో కొత్త నోట్ల ముద్రణకు అయిన ఖర్చు రూ.3,421 కోట్లతో పోలిస్తే ఇది రెట్టింపు కావడం గమనార్హం. నోట్ల రద్దు వల్ల 2016-17 ఆర్థిక సంవత్సరంలో ఆర్‌బీఐ ఆదాయం 23.56 శాతం తగ్గగా, ఖర్చు 107.84 శాతం పెరిగింది.
మీ స్నేహితులకు రికమెండ్ చెయ్యండి